На основу члана 37. став 1. тачка 24) Статута Града Ниша ("Службени лист Града Ниша", број 88/08 , 143/16 и 18/2019),

 Скупштина Града Ниша на седници одржаној \_\_\_\_\_\_\_\_\_\_\_ 2025. године донела је

**Р Е Ш Е Њ Е**

 I **УСВАЈА СЕ** Извештај о раду и пословању Дечијег културно рекреативног центра Ниш за 2024. годину, број 462-03 од 13.03.2025. године, који је Одлуком бр. 463-03 од 13.03.2025. године, усвојио Управни одбор Установе.

II Решење доставити Дечијем културно рекреативном центру Ниш, Градској управи за социјалну и породичну заштиту, образовање, културу и спорт и Градскoj управи за финансије и локалне јавне приходе.

Број:

У Нишу,

**СКУПШТИНА ГРАДА НИША**

Председник

 Проф. др Игор Новаковић

 **Образложење**

Члан 37. став 1. тачка 24) Статута Града Ниша прописује да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Дечијег културно рекреативног центра Ниш, на седници одржаној 13.03.2025. године, донео је Одлуку бр. 463-03, којом је усвојио Извештај о раду и пословању Дечијег културно рекреативног центра Ниш за 2024. годину, број 462-03 од 13.03.2025. године, и доставио га Градској управи за социјалну и породичну заштиту, образовање, културу и спорт на даље поступање.

 Дечији културно рекреативни центар Ниш је установа отвореног типа, намењена деци и младима, основана са циљем да осмишљава њихово слободно време кроз културно-уметничке, васпитно-образовне и спортско-рекреативне активности. Окупља децу и младе, кроз радионице, трибине, концерте, такмичења, изложбе, саветовања и секције. Дечији културно рекреативни центар Ниш је организатор и оснивач Фестивала дечије музике „Мајска песма“, најстаријег фестивала за децу у нашој земљи, а уједно је то и једина стална градска манифестација намењена деци.

 Током 2024. године у Дечијем културно рекреативном центру Ниш, поводом Светског дана позоришта одржана је манифестација Фестивал дечијих и омладнских позоришта „Прозориште“. Одржан је и Фестивал плеса поводом Међународног дана плеса, као и Ликовни конкурс био је расписан на тему „Палета мојих снова“. Учествовала су деца из целе Србије, а број пристиглих радова је око 498. Одржана је манифестација „Хуманитарни породични дан“ поводом светског Дана породице. Уз подршку Града одржана је манифестација Дечија недеља под слоганом „Ја сам дете имам план толеранција и љубав за сваки дан“ .

 Дечији културно рекреативни центар Ниш реализовао је и фестивал кратких видео клипова „Клип фест“. Током 2024. године реализовано је 10 концерта у којима је учествовало око 165 извођача, и које је испратило близу 1800 посматрача. У оквиру радионице у току године полазници радионица учествовали су у 9 манифестација.

 Кроз реализоване спортско-рекреативне активности прошао је велики број учесника и посматрача. Најзапаженију улогу имао је „Божићни турнир“ у шаху у коме је учествовало 95 такмичара. На фестивалу плеса се представило 6 плесних клубова, са 300 плесача.

 Имајући у виду да је Извештај о раду и пословању Дечијег културно рекреативног центра Ниш за 2024. годину сачињен у складу са законом и прописима Града, као и циљевима садржаним у оснивачком акту, Градскa управa за социјалну и породичну заштиту, образовање, културу и спорт израдила је нацрт Решења као у диспозитиву.